รัฐบาลไทย-ข่าวทำเนียบรัฐบาล-รมว.สธ.ชื่นชมการบูรณาการทำงานช่วยเหลือผู้ประสบภัยน้ำท่วมจ.สกลนคร
วันศุกร์ที่ 4 สิงหาคม 2560
รมว.สธ.ชื่นชมการบูรณาการทํางานช่วยเหลือผู้ประสบภัยน้ําท่วมจ.สกลนคร
รัฐมนตรีว่าการกระทรวงสาธารณสุข ชื่นชมบูรณาการภาครัฐ เอกชน ช่วยเหลือผู้ประสบภัยน้ําท่วม  ให้นายแพทย์สาธารณสุขจังหวัดดูแลประชาชนที่ประสบภัยน้ําท่วมให้ครอบคลุม ในพื้นที่เข้าถึงบริการลําบากให้จัดหน่วยแพทย์เคลื่อนที่ออกให้บริการ
เน้นดูแลกลุ่มเปราะบาง เด็ก ผู้สูงอายุ คนพิการ หญิงตั้งครรภ์ ผู้ป่วยโรคเรื้อรัง พร้อมวางแผนฟื้นฟูหลังน้ําลด ย้ํา 30 จังหวัดพื้นที่ฝนตกหนัก 4 – 6 สิงหาคมนี้ปฏิบัติตามแผนรับน้ําท่วม
วันนี้ (4สิงหาคม2560) ศ.คลินิกเกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข พร้อมคณะ ลงพื้นที่ติดตามการช่วยเหลือผู้ประสบน้ําท่วม จังหวัดสกลนคร ที่โรงพยาบาลพังโคน และโรงพยาบาลศูนย์สกลนคร และให้สัมภาษณ์ว่า วันนี้มาเยี่ยมให้กําลังใจ พร้อมสนับสนุนการทํางานของเจ้าหน้าที่ทุกคนที่เสียสละทํางานดูแลช่วยเหลือประชาชนในภาวะยากลําบาก ขอชื่นชมการบูรณาการของหน่วยงานทั้งภาครัฐ เอกชน และประชาชน ที่ร่วมกันช่วยเหลือผู้ประสบภัยน้ําท่วมในพื้นที่อย่างดีที่สุด ทั้งนี้ได้กําชับให้นายแพทย์สาธารณสุขจังหวัด/ผู้อํานวยการโรงพยาบาล วางแผนการจัดบริการผู้ประสบภัยให้ครอบคลุม และจัดหน่วยแพทย์เคลื่อนที่ออกให้บริการในพื้นที่ที่ประชาชนเข้าถึงบริการลําบาก เน้นดูแลกลุ่มเปราะบาง อาทิ เด็ก ผู้สูงอายุ คนพิการ หญิงตั้งครรภ์ ผู้ป่วยโรคเรื้อรัง ทํางานร่วมกับอาสาสมัครสาธารณสุขและหน่วยงานในท้องถิ่น
สําหรับจังหวัดสกลนครมีหน่วยบริการได้รับความเสียหายรวม 5 แห่ง ได้แก่โรงพยาบาลศูนย์สกลนคร เปิดให้บริการได้เฉพาะผู้ป่วยนอกและผู้ป่วยฉุกเฉิน โรงพยาบาลพังโคนและโรงพยาบาลโคกศรีสุพรรณ เปิดให้บริการได้ตามปกติ ส่วนโรงพยาบาลส่งเสริมสุขภาพตําบล (รพ.สต.) 2 แห่ง ย้ายไปให้บริการในจุดที่ประชาชนเข้าถึงสะดวก คือรพ.สต.บ้านกลาง ให้บริการที่วัดโนนสวรรค์ และรพ.สต.โพนแพงให้บริการที่ศาลาประชาคมบ้านโพนแพง ทั้งนี้ ได้จัดหน่วยแพทย์เคลื่อนที่ให้บริการที่ศูนย์พักพิงและครอบคลุมทุกพื้นที่ ในพื้นที่น้ําท่วมสูงได้จัดเรือท้องแบนออกให้บริการประชาชนถึงบ้าน ทั้งตรวจรักษา ให้คําปรึกษา ควบคุมป้องกันโรค การปรับปรุงสุขาภิบาลหลังน้ําลด รวมทั้งได้สํารวจจัดทําทะเบียนผู้ป่วยติดบ้านติดเตียง ติดต่อสอบถามอาการทุกวัน กรณีมีโรคแทรกซ้อนจะส่งทีมสหวิชาชีพดูแลช่วยเหลือถึงบ้าน โรคที่มารักษาส่วนใหญ่คือ น้ํากัดเท้า 386 คน ไข้หวัด 122 คน และให้การดูแลผู้สูงอายุ ผู้ป่วยติดบ้านติดเตียง ผู้ป่วยโรคเรื้อรัง ซึ่งประชาชนเจ็บป่วยฉุกเฉินสามารถโทรขอความช่วยเหลือที่สายด่วน 1669 ฟรี ตลอด 24 ชั่วโมง
สําหรับระยะฟื้นฟู มีการเฝ้าระวังควบคุมและป้องกันโรคที่มาหลังน้ําลดหรือน้ําท่วมขัง เช่น ท้องเสีย ฉี่หนู รวมทั้งฟื้นฟูสภาพจิตใจ และเยียวยาผู้ที่ได้รับผลกระทบ ตลอดจนเร่งการจัดการสุขาภิบาลและอนามัยสิ่งแวดล้อม ปรับปรุง ฟื้นฟูเพื่อจัดบริการพื้นฐาน เช่น ล้างบ่อน้ํา เฝ้าระวังคุณภาพน้ํา การจัดการขยะ ล้างตลาด เป็นต้น และฟื้นฟูโครงสร้างพื้นฐานทางการแพทย์และสาธารณสุข และวางแผนออกแบบป้องกันสถานบริการในระยะยาว
ทั้งนี้ ในวันที่ 4 – 6 สิงหาคมนี้ ขอให้หน่วยงานในพื้นที่เสี่ยงน้ําท่วมจากฝนตกหนัก 30 จังหวัดในภาคเหนือ ตะวันออกเฉียงเหนือ ตะวันออก และภาคใต้ฝั่งตะวันตกตามประกาศกรมอุตุนิยมวิทยา ปฏิบัติตามมาตรการ ดังนี้ 1.ติดตามสถานการณ์จากกรมอุตุนิยมวิทยาอย่างใกล้ชิด 2.วางแผนป้องกันน้ําท่วม เตรียมพร้อมระบบระบายน้ํา เครื่องสูบน้ํา สํารองน้ํามัน 3.แผนการจัดบริการผู้ป่วย ขนย้ายอุปกรณ์ทางการแพทย์ ยา-เวชภัณฑ์ไว้ที่ปลอดภัยและสํารองให้เพียงพอ สํารวจระบบสํารองไฟฟ้า เครื่องปั่นไฟ ให้พร้อมใช้งานหากไฟดับ 4.สํารวจเส้นทางการขนย้าย เตรียมจัดบริการตรวจรักษานอกโรงพยาบาล กรณีน้ําท่วมโรงพยาบาลหรือท่วมเส้นทางเดินทางเข้าออกลําบาก
*************** 4 สิงหาคม 2560